
1. Správa o stave siete ZÚ SR v zahraničí v roku 2015

1.1. Aktuálne úlohy zahraničnej politiky SR a sieť zastupiteľských úradov v zahraničí

Od svojho začiatku bola sieť zastupiteľských úradov Slovenskej republiky (ZÚ SR) budovaná ako dynamický a flexibilný nástroj výkonu zahraničnej politiky, ktorého  aktuálny stav reflektuje záujmy Slovenskej republiky, jej možnosti a kapacity. 

Samotná zahraničná služba SR prešla 22-ročnou dynamickou evolúciou. Po dosiahnutí strategických mét (členstvo v EÚ a NATO) je dnes Slovenská republika rešpektovaným relevantným hráčom na medzinárodnej scéne so zastabilizovanými zahraničnopolitickými cieľmi, vnímaná ako  dôveryhodný a aktívny člen spoločenstva demokratických krajín. 

Primárnymi faktormi vplývajúcimi na aktuálny stav siete ZÚ SR sú politické a ekonomické záujmy štátu  a potreby jeho občanov. Rovnako dôležitým činiteľom sú finančné a kapacitné možnosti krajiny. 

Východiskom zahraničnej politiky SR je členstvo v OSN, Európskej únii (EÚ), NATO a v ďalších medzinárodných štruktúrach. Členstvo Slovenska v EÚ a NATO umožňuje Slovensku efektívne presadzovanie svojich záujmov, na druhej strane však rozširuje pole zodpovednosti Slovenska ako člena významných medzinárodných zoskupení. Úlohám a cieľom zahraničnej politiky SR zodpovedá aj stav siete ZÚ SR, ktorý zohľadňuje primárnu potrebu intenzívnej komunikácie s partnermi v EÚ a NATO, krajinami západného Balkánu a Východného partnerstva, presadzovanie slovenských ekonomických záujmov a konzulárnu službu našim občanom. 

Význam koordinačnej úlohy Ministerstva zahraničných vecí a európskych záležitostí SR (MZVaEZ SR) vzrástol v súvislosti s prípravou na predsedníctvo SR v Rade EÚ v 2. polroku 2016 (SK PRES). V priebehu rokov 2014 a 2015 pokračovali prípravy v personálnej, materiálno-technickej, logistickej, ako aj v obsahovej oblasti zamerané na zabezpečenie úspešného priebehu SK PRES. 

Faktormi, ktoré ovplyvnili stav siete ZÚ SR v zahraničí v rokoch 2014 a 2015 boli vývoj na medzinárodnej scéne, ako aj rozpočtové možnosti MZVaEZ SR v nadväznosti na vývoj verejných financií SR. Rozpočtová situácia rezortu dosiahla kritický bod. Jej prípadné ďalšie zhoršenie by sa nezaobišlo bez škodlivých kompromisov  v rozsahu a kvalite poskytovaných služieb. 

1.2. Vývoj rozpočtu MZVaEZ SR v roku 2015 a výhľad na rok 2016
Vládny návrh zákona o štátnom rozpočte na rok 2015 bol prerokovaný v orgánoch Národnej rady Slovenskej republiky a schválený dňa 4. decembra 2014 zákonom č. 385/2014 Z. z. o štátnom rozpočte na rok 2015.

Príjmy kapitoly na rok 2015 boli stanovené vo výške 9 373 092 EUR.

Z celkového objemu výdavkov kapitoly MZVaEZ SR na rok 2015 v sume 123 820 496 EUR bol záväzne stanovený limit miezd, platov, služobných príjmov a ostatných osobných vyrovnaní vo výške 46 901 221 EUR a limit kapitálových výdavkov vo výške 5 723 027 EUR.

Schválený rozpočet na činnosť zastupiteľských úradov SR v zahraničí v kategórii Tovarov a služieb bol vo výške 17 006 296 EUR.

Rozpočet na rok 2015 je otvorený, bolo vykonaných viacero rozpočtových opatrení v záväzných ukazovateľoch a ďalšie sa ešte do konca roka očakávajú.

Záverečný účet kapitoly MZVaEZ SR za rok 2015 bude vypracovaný v súlade so zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a so Smernicou Ministerstva financií SR na vypracovanie záverečných účtov kapitol štátneho rozpočtu a následne predložený Ministerstvu financií SR, Úradu vlády SR, Zahraničnému výboru Národnej rady SR a Výboru NR SR pre ľudské práva a národnostné menšiny v mesiaci apríl 2016. Súčasne uvádzame, že do 31. 1. 2016 prebiehajú práce na účtovnej a rozpočtovej závierke za rok 2015. Až po jej skončení budú definitívne známe údaje o čerpaní rozpočtových prostriedkov do najnižšej úrovne programovej štruktúry kapitoly.

Rozpočet na roky 2016 – 2018 bol schválený vládou SR dňa 7. 10. 2015 UV SR č. 544/2015 a následne predložený na schválenie NR SR. Návrh zákona bol prerokovaný 20.11.2016 na 58. schôdzi NR SR, uznesenie číslo 2122 zo dňa 20. 11. 2015. 
Rozpočet výdavkov MZVaEZ SR na rok 2016 je navrhnutý vo výške 106 130 009 EUR, z toho limit miezd, platov, služobných príjmov a ostatných osobných vyrovnaní vo výške 47 127 522 EUR. Limit príjmov je navrhnutý vo výške 6 373 092 EUR.

1.3. Efektívne fungovanie zahraničnej služby
Zabezpečenie efektívnosti a flexibility činnosti zahraničnej služby je jednou z hlavných úloh MZVaEZ SR k čomu prispieva racionalizácia a prispôsobovanie siete, ako aj práce ZÚ SR v zahraničí. Naďalej sa v praxi využíva možnosť konzulárnej spolupráce v rámci EÚ, ako aj spolupráca s Európskou službou pre vonkajšiu činnosť (ESVČ) a sieťou delegácií EÚ v krajinách mimo EÚ. Využívanie jej kapacít a výstupov je cennou pomocou pri plnení úloh zahraničnej služby SR. Záujem o efektívne využívanie zahraničnej služby bol potvrdený aj v záveroch Rady EÚ k revízii pôsobenia ESVČ v decembri 2013, keď Rada uznala prioritu, ktorú ESVČ prisúdila projektom spoločného umiestňovania a vyzdvihla potenciál zlučovania zdrojov ESVČ a členských štátov v rámci zahraničných diplomatických misií. V tomto smere sa v rozhovoroch medzi MZVaEZ SR s ESVČ a ďalšími partnermi z členských štátov (ČŠ) EÚ o možnostiach tzv. kolokácie (spoločné využívanie priestorov vo vybraných budovách v tretích krajinách so zámerom optimálneho využitia priestorov a zníženia výdavkov za užívanie nehnuteľností, tak na strane partnera z EÚ, ako aj SR), podarilo dohodnúť kolokáciu ZÚ SR s delegáciou EÚ v Gruzínsku a Nigérii.

Vo vzťahu k ESVČ bude v nasledujúcom období v kontexte príprav a priebehu SK PRES taktiež potrebné sledovať vývoj siete delegácií EÚ v  krajinách mimo EÚ, a to v súvislosti s možnou potrebou zabezpečenia miestneho predsedníctva a zastupovania EÚ zo strany ZÚ SR v niektorej z krajín, kde zatiaľ nie je vytvorená delegácia EÚ (v súčasnosti táto možnosť existuje v Kuvajte a Iráne).

1.3.1. Konzulárna služba občanom

Koncom roka 2015 pôsobilo spolu 73 zastupiteľských úradov SR, ktoré boli poverené výkonom konzulárnych funkcií v zmysle Viedenského dohovoru o konzulárnych stykoch. Okrem 63 konzulárnych pracovísk veľvyslanectiev SR išlo o 8 generálnych konzulátov, Styčný úrad v Kosove  a Slovenský ekonomický a kultúrny úrad v Taipei. 

V septembri r. 2014 boli vytvorené technické podmienky na spracúvanie žiadostí o víza na Styčnom úrade Priština. V priebehu r. 2015 bola vízová agenda vyňatá z pôsobnosti zastupiteľského úradu v Abuji a po zrušení zastupiteľského úradu v Bagdade zaniklo aj tamojšie pracovisko na príjem žiadostí o víza. Z počtu 73 zastupiteľských úradov poverených výkonom konzulárnych funkcií  tak od polovice roka 2015 v dôsledku spomenutých zmien zabezpečuje vízovú agendu spolu 49 zastupiteľských úradov (42 veľvyslanectiev, 5 generálnych konzulátov, Slovenský ekonomický a kultúrny úrad Taipei a Styčný úrad Priština). V krajinách Schengenského dohovoru bolo výkonom vízovej agendy poverených 7 diplomatických misií. Ich územné pôsobnosti pre vízovú agendu sú rozdelené tak, aby pokrývali teritórium všetkých schengenských krajín. 

Smerovanie konzulárnej služby bolo v rokoch 2014 a 2015 s prihliadnutím k vysokej mobilite občanov SR zamerané na čo najúčinnejšej zaistenie ich ochrany a poskytovanie asistencie pri riešení núdzových situácií v zahraničí. S cieľom zabezpečiť kvalitnú konzulárnu službu bola pozornosť sústredená na zefektívnenie práce konzulárnych orgánov, ako aj na včasné poskytovanie aktuálnych informácií a odporúčaní na cesty do zahraničia. 

Kľúčovým nástrojom približovania konzulárnych služieb občanom SR predovšetkým vo veľkých krajinách boli tzv. výjazdové konzulárne dni. Najčastejšie ich využívalo Veľvyslanectvo SR v Londýne. Prax výjazdových dní bola využívaná aj Veľvyslanectvami SR v Ottawe, Bruseli, Berne a Generálnym konzulátom SR v New Yorku. 

Na zvládnutie zvýšených požiadaviek na poskytnutie konzulárnych/vízových služieb boli prijaté dočasné personálne opatrenia v dvoch krajinách. Vyslaním výpomoci bol pokrytý rastúci počet žiadateľov o víza z Bieloruska začiatkom roka a v letných mesiacoch. V čase letných prázdnin bolo v chorvátskom Zadare opäť otvorené dočasné konzulárne pracovisko (vydanie 36 náhradných cestovných dokladov, 27 prípadov nefinančnej pomoci v núdzi  a poskytovanie asistencie v neštandardných situáciách). 

V roku 2015 bola ukončená realizácia projektu Elektronizácia služieb na úseku ochrany práva záujmov občanov a podnikateľov SR v pôsobnosti MZVaEZ SR vrátane elektronizácie konzulárnej služby. Tá prispela k zefektívneniu služieb určených našim občanom a cudzincom. Ku koncu roka vrcholila príprava elektronických modulov jednotlivých konzulárnych agend a súvisiace školenia konzulárnych pracovníkov. Proces zaškolenia konzulárnych zamestnancov na úradoch SR v zahraničí formou e-learningu začal koncom roka 2015. 

1.4. Súčasný stav siete ZÚ SR
K 1. 11. 2015 má Slovenská republika v zahraničí celkom 89 zastupiteľských úradov, z toho 64 veľvyslanectiev, 7 misií pri medzinárodných organizáciách, 8 generálnych konzulátov, 1 pobočku ZÚ, 1 Slovenský ekonomický a kultúrny úrad (SEKÚ) a 8 Slovenských inštitútov.

Podrobný tabuľkový prehľad aktuálnej siete ZÚ SR v zahraničí, vrátene ich teritoriálneho pokrytia, sa nachádza v prílohe č. 1. 

V období rokov 2013 – 2015 vzrástol počet diplomatických miest na zastupiteľských úradoch v zahraničí z pôvodného stavu 399 systemizovaných miest k 31.12.2013 na 481 miest k 30.9.2015. Výrazný nárast počtu diplomatických miest bol spôsobený navyšovaním diplomatických miest na Stálom zastúpení (SZ) pri EÚ v Bruseli v súvislosti s prípravou a výkonom SK PRES. V kategórii administratívno-technických zamestnancov (ATZ) a úväzkov zmluvných síl počet miest na zastupiteľských úradoch vzrástol z 286,75 (31.12.2013) na 290,5 (30.9.2015). 

V roku 2014 bolo z dôvodu prípravy a výkonu SK PRES na SZ Brusel vytvorených 21 samostatných miest, od začiatku t.r. do 30.9.2015 ďalších 23 diplomatických a 7 ATZ miest. Okrem toho boli v roku 2014 vytvorené dve miesta rozvojových diplomatov určené pre pracovníkov Slovenskej agentúry pre medzinárodnú rozvojovú spoluprácu (SAMRS), a to na ZÚ Kišiňov a ZÚ Nairobi.
Prehľad diplomatických miest: 

31.12.2013:

399 

z toho zamestnanci iných rezortov preložení na MZVaEZ SR počas trvania dočasného vyslania v zahraničí: 42 /SZ Brusel 37, Rím/FAO 1, Paríž OECD 4/

31.12.2014: 

416

z toho zamestnanci iných rezortov preložení na MZVaEZ SR počas trvania dočasného vyslania v zahraničí: 43 /SZ Brusel 38, Rím/FAO 1, Paríž OECD 4/

miesta SK PRES:     18 /SZ Brusel/ 

30.9.2015:

481

z toho zamestnanci iných rezortov preložení na MZVaEZ SR počas trvania dočasného vyslania v zahraničí: 43 /SZ Brusel 38, Rím/FAO 1, Paríž OECD 4/

miesta SK PRES:      44 /SZ Brusel/
Z dôvodu ozbrojeného konfliktu vláda SR rozhodla o uzatvorení veľvyslanectiev v Iraku a v Sýrii k 31.8.2015. Dočasne zriadené pracovisko ZÚ Damask v Bejrúte bolo k 1.9.2015 povýšené na plnohodnotné veľvyslanectvo pokrývajúce okrem Libanonu aj Sýriu, Jordánsko a Irak (do vyriešenia otázky ďalšej akreditácie SR voči Iraku). Z bezpečnostných dôvodov bola aj naďalej prerušená činnosť ZÚ Tripolis.

Z dôvodu vykrytia deficitu rozpočtu ministerstva v kategórii mzdy, platy a ostatné osobné výdavky, vedúci služobného úradu na základe odporúčania Atestačnej komisie v júli 2014 schválil posuny v termínoch vyslania, dočasné neobsadenie vybraných diplomatických alebo ATZ miest a zníženie úväzkov zmluvných síl v rokoch 2015 – 2016 na celkovo 25 zastupiteľských úradoch.

1.4.1. Veľvyslanectvá, misie, konzuláty, slovenské inštitúty

a) Veľvyslanectvá SR (64)

Európa (36): Ankara, Atény, Belehrad, Berlín, Bern, Brusel, Budapešť, Bukurešť, Dublin, Haag, Helsinki, Kišiňov, Kodaň, Kyjev, Lisabon, Londýn, Ľubľana, Madrid, Minsk, Moskva, Nikózia, Oslo, Paríž, Podgorica, Praha, Rím, Riga, Sarajevo, Sofia, Štokholm, Skopje, Tbilisi, Tirana, Varšava, Vatikán, Viedeň, Záhreb. 

Amerika (6): Brazília, Buenos Aires, Havana, Mexiko, Ottawa, Washington.
Ázia, Afrika, Austrália (22): Abuja, Abú Dhabí, Addis Abeba, Astana, Bangkok, Bejrút, Canberra, Dillí, Jakarta, Hanoj, Káhira, Kuvajt, Nairobi, Peking, Pretória, Soul, Taškent, Tel Aviv, Tripolis, Teherán, Tokio.
b) Pobočky ZÚ (1)

Priština.
c) Slovenský ekonomický a kultúrny úrad - SEKÚ (1)

Taipei.

d) Generálne konzuláty (8)

Békešská Čaba, Istanbul, Krakov, Mníchov, New York, Sankt Peterburg, Šanghaj , Užhorod.

e) Stále misie (7)

Stála misia SR pri OSN v New Yorku, Stála misia SR pri OSN v Ženeve, Stála misia SR pri medzinárodných organizáciách vo Viedni, Stála misia SR pri RE v Štrasburgu, Stále zastúpenie SR pri EÚ v Bruseli, Stála delegácia SR pri NATO v Bruseli, Stála misia SR pri OECD v Paríži.
g) Slovenské inštitúty (8)

Berlín, Budapešť, Moskva, Paríž, Praha, Rím, Varšava, Viedeň. 

h) Honorárne konzuláty SR v zahraničí
Dôležitým nástrojom na zvyšovania kvality a dostupnosti konzulárnej asistencie v prospech občanov sú konzulárne úrady SR vedené honorárnymi konzulárnymi úradníkmi. Pri porovnaní geografického rozloženia siete 73 ZÚ SR poverených plnením konzulárnych funkcií s dislokáciou a počtom honorárnych konzulárnych úradov (HKÚ) je zjavné, že honorárni konzulárni úradníci tvoria významný podporný pilier pre skvalitnenie služieb a pomoci našim občanom v zahraničí. K 30.10.2015 tvorilo aktívnu sieť HKÚ 180 úradov pôsobiacich na území 101 štátov, z toho v 50 štátoch, v ktorých SR nemá svoje zastupiteľské úrady. Z počtu 180 existujúcich HKÚ ich bolo v uvedenom čase v štátoch Afriky 17,  4 pôsobili v Austrálii a na Novom Zélande, 40 v Ázii, 83 v európskych štátoch, v Latinskej Amerike 21 a v teritóriu štátov Severnej Ameriky 15. Ku koncu r. 2015 bolo poverených vydávaním náhradných cestovných dokladov celkom 65 HKÚ, ktoré pôsobia na teritóriu 43 štátov. 

MZVaEZ SR považuje ďalšie rozširovanie siete HKÚ SR za stále opodstatnené predovšetkým z dôvodov zvyšujúcej sa mobility občanov SR, nevyhnutnosti zabezpečenia konzulárnej asistencie pre cestujúcich do krajín, v ktorých SR nemá svoje zastupiteľské úrady. Ďalším dôvodom záujmu o zvyšovanie počtu HKÚ je aj možnosť ich využitia pri presadzovaní záujmov SR. Vedenie MZVaEZ SR preto vo februári roku 2015 schválilo materiál „Návrh rozširovania siete konzulárnych úradov vedených honorárnymi konzulárnymi úradníkmi SR do roku 2025“, v zmysle ktorého má byť sieť HKÚ v uvedenom horizonte tvorená približne 320 konzulárnymi úradmi tohto druhu. Hlavným kritériom rozširovania siete HKÚ zostáva aj naďalej ich prínos pre rozvoj vzájomných bilaterálnych a najmä ekonomických vzťahov a taktiež zabezpečenie konzulárnych služieb. Keďže potreby rozširovania siete HKÚ sa môžu v nadchádzajúcich rokoch odlišovať od aktuálnych predstáv, s odstupom času (v intervaloch 3 – 4 rokov) bude treba zámery v tomto smere aktualizovať.

Možnosti a konkrétne úlohy zapojenia honorárnych konzulárnych úradníkov do konzulárnej pomoci občanom SR boli prerokované na 7. celosvetovom pracovnom stretnutí honorárnych konzulárnych úradníkov, ktoré sa uskutočnilo v máji 2015 v Bratislave.

1.4.2. Ekonomickí diplomati na ZÚ SR v zahraničí

MZVaEZ SR počas rokov 2014 a 2015 v rámci svojich kompetencií v oblasti ekonomickej diplomacie naďalej využívalo sieť ekonomických diplomatov (ED) na účinnejšie a lepšie koordinované presadzovanie hospodárskych záujmov SR a prezentáciu SR v zahraničí pri hospodárnom využívaní obmedzených možností štátneho rozpočtu. Základným poslaním a úlohou ekonomickej diplomacie zostala komunikácia s vonkajším prostredím najmä s cieľom podpory vývozných zámerov slovenských firiem, prílevu priamych zahraničných investícií a spolupráce v oblasti, vedy, technológií a inovácií. Významnou súčasťou aktivít bola prezentácia SR s cieľom prilákať viac zahraničných turistov. 

Pracovníci vyslaní ako ED sa podľa potreby podieľali na chode zastupiteľských úradov formou výkonu kumulovaných agend a zastupovaním v agendách (napr. výkon konzulárnej agendy). Teritoriálne rozmiestnenie ED bolo kontinuálne vyhodnocované a prispôsobované potrebám hospodárskej spolupráce, podnikateľským preferenciám a rozpočtovým podmienkam. S ohľadom na zodpovedné riadenie bol prijatý princíp pôsobenia ED iba v teritóriách, kde má akreditáciu aj veľvyslanec SR v rezidentnej krajine. 

Po dôkladnom posúdení bola myšlienka spoločného pôsobenia ED krajín V4 v niektorom teritóriu v jednom spoločnom objekte (napr. Vyšehradský dom v Hočiminovom meste) vyhodnotená negatívne z pohľadu reálnej vykonateľnosti a prínosov. 

K 30. 10. 2015 bolo na zastupiteľských úradoch systemizovaných 42 miest ED. Sieť ED by sa mala priebežne aktualizovať v závislosti od disponibilných finančných prostriedkov MZVaEZ SR, ako aj v kontexte vývoja priorít a modifikácie siete ekonomickej diplomacie. 
V spolupráci s MH SR a SARIO boli vykonané prípravné práce pre vytvorenie zahraničných zastúpení SARIO ako súčasti zastúpení ekonomickej diplomacie SR. Rada SARIO odsúhlasila vytvorenie 2 pilotných postov zastúpení v Havane a v Dűsseldorfe.
1.4.3. Úrady pridelencov obrany pri ZÚ SR

Úrady pridelencov obrany (ÚPO) sú súčasťou ZÚ SR. Plnia úlohy obrannej a bezpečnostnej politiky vrátane úloh, ktoré vyplývajú z členstva Slovenska v EÚ a NATO.  V súčasnosti pozostáva sieť z 15 rezidentných ÚPO (ZÚ Londýn, Dublin, Paríž, Washington, Berlín, Praha, Varšava, Budapešť, Kyjev, Belehrad, Moskva, Ankara, Tel Aviv, Káhira, Bejrút a Peking).

V jej rámci je priakreditovaných ďalších 16 krajín  (Kanada, Írsko, Holandsko, Luxembursko, Belgicko, Slovinsko, Gruzínsko, Irán, Albánsko, Macedónsko, Čierna Hora, Bosna a Hercegovina, Bielorusko, Jordánsko, Irak, Sýria a Spojené Arabské Emiráty). 
Na ÚPO pôsobí 21 vyslaných profesionálnych vojakov, z toho 15 pridelencov obrany, 2 leteckí pridelenci, 1 vojenský pridelenec, 3 zástupcovia pridelenca obrany a 2 zamestnanci (referenti na polovičný pracovný úväzok).

1.4.4. Policajní pridelenci pri ZÚ SR

Sieť úradov policajných pridelencov (ÚPP) je vytváraná vzhľadom na bezpečnostné záujmy a priority zahraničnej politiky Slovenskej republiky v tejto oblasti. Pôsobnosť ÚPP je v súlade s existujúcou sieťou ZÚ SR. 

V súčasnosti pôsobí na ZÚ SR 14 pridelencov. K 1.1.2015 bol znovuotvorený ÚPP v Sofii. Podpredseda vlády a minister zahraničných vecí a európskych záležitostí SR zriadil funkciu pridelenca na Veľvyslanectve SR v Ottawe a Ministerstvo vnútra SR (MV SR) zrealizovalo vyslanie pridelenca k 15.7.2015. Aktuálny zoznam ÚPP na ZÚ SR k 30.9.2015 a prehľad o postupnosti ich zriaďovania je uvedený v prílohe č. 3.

Nebola realizovaná priakreditácia ďalších krajín k ÚPP, pretože z hodnotení pôsobenia pridelencov vyplynula veľmi nízka miera prínosu a efektivity takejto spolupráce. K realizácii spolupráce s ďalšími krajinami je účelnejšie využívať iné formy medzinárodnej policajnej spolupráce. 

Okrem pridelencov realizuje MV SR aj vyslanie policajných styčných dôstojníkov pri medzinárodných organizáciách, viď. príloha č. 4.

1.5. Vyhodnotenie plnenia predchádzajúcich zámerov

1.5.1. Zmeny v sieti ZÚ SR v rokoch 2014 a 2015 

Uznesením č. 724/2013 z 18. decembra 2013 schválila vláda SR „Správu o stave siete zastupiteľských úradov SR v zahraničí v roku 2013 a východiská pre jej ďalší rozvoj“. Správa informovala vládu SR o stave siete zastupiteľských úradov SR v zahraničí v roku 2013, vyhodnotila plnenie úloh a zámerov z predchádzajúcej správy, ktorú vláda prerokovala v októbri 2012 a stanovila úlohy pre nadchádzajúce obdobie. 

Zmeny v sieti ZÚ v rokoch 2014 a 2015 vychádzali zo zahranično-politických zámerov SR a zohľadňovali aj aktuálne finančné možnosti rozpočtu rezortu MZVaEZ SR. Z uznesenia vlády SR č. 724/2013 z 18. decembra 2013 vyplynula úloha v roku 2014 zrušiť Generálny konzulát SR v Los Angeles a zriadiť Veľvyslanectvo SR v Tbilisi. 

Uzavretie Generálneho konzulátu SR v Los Angeles bolo motivované výhradne finančnými dôvodmi. Občanom SR ostali v USA k dispozícii dve konzulárne pracoviská, a to na Veľvyslanectve SR vo Washingtone a na GK v New Yorku. 

V súlade s uznesením vlády SR č. 724/2013 z 18. decembra 2013 bolo otvorené Veľvyslanectvo SR v Gruzínsku so sídlom v Tbilisi. SR dovtedy nemalo žiadne priame diplomatické zastúpenie v regióne južného Kaukazu. Arménsko a Azerbajdžan pokrývalo Veľvyslanectvo SR v Moskve a Gruzínsko pokrývalo Veľvyslanectvo SR v Ankare.  Optimálne umiestnenie ZÚ SR v regióne južného Kaukazu, odkiaľ by sa mohli pokrývať aj arménska a azerbajdžanská relácia, je v Tbilisi. ZÚ SR v Gruzínsku bol zriadený v apríli 2014 a oficiálne bol otvorený 7.4.2014 PPV a ministrom ZVaEZ SR M. Lajčákom. Od otvorenia priameho diplomatického zastúpenia v Gruzínsku sa pozitívnu dynamiku v bilaterálnej relácii podarilo výrazne prehĺbiť, o čom svedčí aj intenzita stykových aktivít na najvyššej úrovni, keď v júni 2015 navštívil SR pri príležitosti konania konferencie Globsec 2015 gruzínsky prezident G. Margvelašvili. Na základe iniciatívy ZÚ bola do prezidentovej delegácie zahrnutá aj skupina 20 podnikateľov, ktorí sa zúčastnili prvého Slovensko-gruzínskeho obchodného fóra v Bratislave. Následne bola z iniciatívy ZÚ Tbilisi realizovaná i oficiálna návšteva predsedu vlády GE I. Garibašviliho v SR (13.-14.11.2015). 

V súlade s uznesením vlády SR č. 384/2015 z 8. júla 2015 boli zrušené ZÚ Damask (Sýria) a ZÚ Bagdad (Irak) a zriadený ZÚ Bejrút (Libanon). K 15.7.2015 bol zrušený ZÚ Damask a súčasne bol zriadený ZÚ Bejrút. Následne k 31.8.2015 bol zrušený ZÚ Bagdad. ZÚ Bejrút je koncipovaný ako spádový regionálny ZÚ, pokrývajúci Libanon, Sýriu, Jordánsko a Irak. Uvedené riešenie je reakciou na bezpečnostné aspekty v prípade ZÚ Damask a bezpečnostné ako aj finančné aspekty v prípade ZÚ Bagdad.
Slávnostné otvorenie diplomatického zastúpenia SR v Palestíne (Styčného úradu Ramalláh) sa uskutočnilo 11.11.2014. Úrad je kolokovaný v budove, kde sa nachádza aj Styčný úrad ČR. Fungovanie úradu zatiaľ zaisťujú vyslaní diplomati ZÚ Tel Aviv, v zmysle rozhodnutia podpredsedu vlády a ministra zahraničných vecí a európskych záležitostí SR, na základe §14 zákona č. 151/2010 Z. z. o zahraničnej službe a o zmene a doplnení niektorých zákonov v znení neskorších predpisov.  

1.5.2. Plnenie zámerov vo vzťahu k EÚ a V4

V rámci európskej agendy sa  MZVaEZ SR v r. 2014 a 2015 sústreďovalo na tri základné ciele, ktorými boli príprava na predsedníctvo SR v Rade EÚ v 2. polroku 2016 (SK PRES), predsedníctvo SR vo  Vyšehradskej štvorke od 1.7. 2014 do 30.6. 2015 a politický dialóg a spolupráca s ostatnými členskými štátmi EÚ. Náročné úlohy európskej agendy boli realizované ZÚ SR v členských štátoch EÚ bez významnejších úprav rozpočtov a systemizácie. 

K zmenám v personálnych a technických kapacitách došlo len v rámci SZ EÚ Brusel. V rámci koncepcie SK PRES založenom na centre výkonu predsedníctva prostredníctvom SZ EÚ Brusel boli počas prípravy na predsedníctvo postupne posilňované stavy diplomatických a technicko-hospodárskych zamestnancov. Zmeny personálneho obsadenia SZ EÚ Brusel prebiehali podľa harmonogramu schváleného vládou SR v októbri 2012, podľa ktorého bude na SZ EÚ Brusel počas SK PRES pôsobiť 217 zamestnancov. Zároveň bola na SZ EÚ Brusel vytvorená nová organizačná štruktúra a stanovené pôsobnosti jednotlivých organizačných útvarov. Celkovo bolo k 1.9. 2015 zriadených 12 samostatných oddelení. Výkon SK PRES si na SZ EÚ Brusel popri navýšení personálu vyžiadal aj nové priestorové kapacity a z tohto dôvodu bolo SZ EÚ Brusel v máji 2015 dočasne presťahované do prenajatej budovy. Počas pôsobenia v nových priestoroch dôjde k rekonštrukcii pôvodnej budovy, kde budú vykonané nevyhnutné opravy, ktoré sa v predošlých obdobiach z dôvodu rozpočtových obmedzení odkladali. 

V rokoch 2014 - 2015 došlo k zníženiu zastúpenia SR v Európskej službe pre vonkajšiu činnosť (ESVČ). K 1.10.2015 v ESVČ pôsobili dvaja slovenskí diplomati v kategórii dočasne vyslaný zamestnanec (temporary agent) – jeden v ústredí služby v Bruseli a jeden na delegácii EÚ v Soule. V roku 2013 bol počet slovenských diplomatov v tejto kategórií dvojnásobný. Slovenskí diplomati v súčasnosti nezastávajú žiadnu z vyšších manažérskych funkcií ani post vedúceho delegácie EÚ. SR má spomedzi ČŠ EÚ v ESVČ najmenšie zastúpenie.
MZVaEZ SR v roku 2014 prevzalo od MO SR financovanie vyslaného národného experta na pozícii vedúceho oddelenia strategických analýz v ESVČ. V apríli 2015 Rada EÚ vymenovala slovenského diplomata Petra Buriana za osobitného zástupcu EÚ pre Strednú Áziu.   

2. Východiská pre ďalší rozvoj siete ZÚ SR v zahraničí

Objem finančných zdrojov je a bude rozhodujúcim a zároveň limitujúcim faktorom rozvoja siete ZÚ SR. Správy o stave siete ZÚ SR v rokoch 2012 a 2013 konštatovali, že sieť ZÚ SR je aj napriek nedostatku zdrojov schopná realizovať zahraničnopolitické záujmy SR na profesionálnej úrovni, nachádza sa však na hranici svojich možností. Uvedené konštatovanie je stále aktuálne. Súčasný objem rozpočtových zdrojov je hraničným minimom vzhľadom na nastávajúci rozsah a náročnosť úloh, ktoré sú na rezort kladené. S cieľom napĺňania príjmovej časti rozpočtu je MZVaEZ SR nútené odpredávať majetok v zahraničí.
Zabezpečenie kvalitného a profesionálneho fungovania súčasnej siete a jej rozvoj v súlade so zahraničnopolitickými prioritami a záujmami SR a jej občanov ostávajú hlavnými úlohami rezortu vo vzťahu k sieti ZÚ SR v zahraničí. Formovanie siete ZÚ SR v zahraničí bude v priamej súvislosti s plnením hlavných úloh zahraničnej služby, ktorými sú: 

· Presadzovanie zahranično-politických priorít a záujmov SR; 

· Plnenie úloh SR vyplývajúcich z členstva v EÚ, NATO a ďalších medzinárodných organizáciách;
· Ochrana záujmov a práv občanov SR; 

· Prezentácia SR v zahraničí;
· Budovanie profesionálnej, kvalitnej a efektívnej zahraničnej služby.
2.1. Zámery rozvoja siete ZÚ SR na nadchádzajúce obdobie 

SK PRES bude historickou etapou v zahraničnej a európskej politike Slovenska a zásadným spôsobom ovplyvní chod slovenských zastupiteľských úradov v zahraničí. SK PRES sa primárne bude dotýkať SZ EÚ Brusel, ZÚ SR v členských štátoch EÚ, avšak úlohy súvisiace s SK PRES budú plniť všetky ZÚ. 

2.1.1. Východiská a zámery týkajúce sa SZ EÚ Brusel v súvislosti s prípravou SK PRES 

Počas výkonu SK PRES dôjde ku kvalitatívnej zmene úloh diplomatických zamestnancov na SZ EÚ Brusel. Pôsobenie diplomatických zamestnancov bude zahŕňať dva aspekty práce: 1) do vnútra Rady EÚ vo vzťahu k členským štátom EÚ – predsedanie pracovným skupinám a výborom Rady; 2) navonok vo vzťahu k Európskemu parlamentu a Európskej komisii, ako aj k ďalším inštitúciám a orgánom EÚ. V mnohých prípadoch budú tiež zodpovední za zastupovanie EÚ v rokovaniach s tretími štátmi a na pôde medzinárodných organizácií.

Vyššie uvedené aspekty zahrňujú presadzovanie priorít SK PRES v rokovaniach pracovných skupín a výboroch Rady EÚ, zodpovednosť dosiahnuť kompromisné riešenie medzi pozíciami všetkých členských štátov EÚ a presadzovanie spoločnej pozície v mene všetkých členských štátov EÚ voči Európskemu parlamentu, resp. voči Európskej komisii. Tieto aspekty kladú mimoriadne nároky na personálne obsadenie SZ Brusel. V roku 2016 bude nevyhnutné dobudovať predsednícky korpus SZ Brusel v súlade s materiálom „Aktualizácia personálneho obsadenia Stáleho zastúpenia SR pri Európskej únii v Bruseli pre prípravu a výkon predsedníctva SR v Rade Európskej únie v roku 2016“schváleným uznesením vlády SR č. 220/2015 z 29.4.2015.

Po ukončení SK PRES bude organizačná štruktúra SZ Brusel opätovne aktualizovaná tak, aby reflektovala potrebu efektívneho výkonu európskych politík v štandardnom modeli zastupovania SR na pôde EÚ. Dočasne bude zachovaných niekoľko diplomatických pozícií na úsekoch, kde sa očakáva výkon predsedníckej funkcie aj počas obdobia maltského predsedníctva v I. polroku 2017, napríklad v oblasti jadrovej energetiky alebo lesného hospodárstva. 

2.1.2. Východiská a zámery týkajúce sa ostatných ZÚ v súvislosti s SK PRES 

ZÚ SR v členských štátoch EÚ budú v r. 2016 plniť množstvo osobitných úloh súvisiacich s prípravou a výkonom SK PRES. Plnenie týchto úloh bude o to náročnejšie, že SK PRES bude prvým slovenským predsedníctvom v histórii. Aj keď primárne bude výkon SK PRES zabezpečovať SZ EÚ Brusel, do výkonu predsedníctva budú aktívne zapojené všetky ZÚ v členských štátoch EÚ. Spektrum aktivít bude siahať od získavania informácii o postojoch jednotlivých ČŠ EÚ k legislatívnym návrhom predkladaným počas SK PRES cez aktívny dialóg s jednotlivými ČŠ EÚ o týchto návrhoch, prezentáciu priorít a aktivít SK PRES vo všetkých členských štátoch EÚ, usporadúvanie stretnutí veľvyslancov EÚ, brífingy, kontakt s médiami, občianskou spoločnosťou atď. 

Koordinácia jednotlivých výkonných článkov predsedníctva, ktorými v podmienkach MZVaEZ SR budú SZ EÚ Brusel, ústredie MZVaEZ SR a ostatné ZÚ, bude klásť osobitné nároky na logistiku, informačné toky a koordináciu aktivít jednotlivých organizačných útvarov. Úlohy súvisiace s SK PRES budú pre ZÚ SR v roku 2016 prioritou, pričom pôjde o nadštandardný výkon oproti bežnému chodu úradov. 

Vzhľadom na rozpočtové možnosti MZVaEZ SR nedôjde v súvislosti s výkonom SK PRES k navyšovaniu personálneho obsadenia jednotlivých ZÚ SR v ČŠ EÚ. Výnimkou bude zvýšenie systemizácie na ZÚ SR v Bruseli, kde bude navýšená dlhodobo požadovaná systemizácia konzulárneho oddelenia o ½ úväzku a uvažuje sa s vyslaním jedného pracovníka kvôli zabezpečovaniu kultúrno – prezentačných aktivít počas SK PRES, keďže najväčšie prezentačné aktivity sú počas predsedníctva plánované práve v Bruseli. Personálne budú jednotlivé ZÚ SR posilnené stážistami, ktorí budú pomáhať pri zabezpečovaní podujatí v rámci SK PRES. Obsahovo však bude plnenie jednotlivých úloh – bežných aj osobitných súvisiacich s SK PRES na jednotlivých ZÚ SR v nezmenenom personálnom obsadení, čo bude predstavovať osobitné nároky na organizáciu, koordináciu, ale aj na pracovný výkon každého jedného zamestnanca. 

Do výkonu SK PRES budú zapojené aj všetky SM a SD SR. Je preto potrebné očakávať zvýšené nároky na plnenie agendy a ďalších pracovných úloh súvisiacich s SK PRES aj v rámci SM OSN v New Yorku, Ženeve a Viedni a na SD pri UNESCO v Paríži. Okrem výkonu štandardnej agendy SM a SD a primárnych úloh predsedníckej krajiny počas výkonu SK PRES (účasť a vedenie pracovných skupín a rokovaní) sa predpokladá, že Slovenská republika ako predsednícka krajina bude prizývaná aj na množstvo ďalších stretnutí a rokovaní (politické dialógy, pracovné ad hoc stretnutia) v užších formátoch s tretími stranami, resp. bude sa od SK PRES očakávať vedúca úloha v komunikácii (outreach) s tretími krajinami v mene EÚ 28. Od Slovenska ako predsedníckej krajiny sa tiež bude vyžadovať dôsledná koordinácia vo všetkých aktuálnych agendách, teda aj takých, ktorým doteraz nebola venovaná náležitá pozornosť nakoľko nepatrili medzi priority SR, eventuálne z nedostatku personálnych kapacít SM a SD. Dodatočné vyššie nároky budú na SM a SD kladené aj z hľadiska zviditeľňovania Slovenska počas celého obdobia výkonu SK PRES.   

SM/SD budú neoddeliteľnou súčasťou „tímu SK PRES“ a budú súčasťou kampane zameranej na prezentáciu SK PRES v krajinách pôsobenia. Rovnako sa od SM a SD bude očakávať flexibilita, pokiaľ pôjde o témy, ktoré sa v dôsledku nepredvídateľného vývoja môžu stať predmetom pozornosti a nosnou témou počas SK PRES. Vzhľadom na očakávaný výrazný nárast agendy SM a SD počas SK PRES sa predpokladá ich dočasné personálne posilnenie počas roku 2016.
2.1.3. Ďalšie úlohy ZÚ v ČŠ EÚ

Popri príprave a samotnom výkone SK PRES bude pokračovať dialóg SR s partnermi v EÚ. Európska politika SR bude v nadchádzajúcom období  obsahovať široké spektrum tém, ktoré sa budú dotýkať všetkých relácií v rámci EÚ. Pozornosť bude tradične venovaná politickému dialógu a rozvoju ekonomickej a investičnej spolupráce so strategickými partnerskými krajinami. Významnou časťou agendy ZÚ SR v členských štátoch EÚ bude naďalej pokrývanie aktuálneho vývoja v oblasti kľúčových európskych politík, akými sú energetická únia, migrácia, otázky súvisiace s prehĺbením hospodárskej a menovej únie, vonkajšie vzťahy EÚ a iné.

Jednou z dlhodobých priorít slovenskej zahraničnej politiky je podpora regionálnej spolupráce v rámci Vyšehradskej skupiny, resp. Vyšehradskej štvorky (V4).  Zahraničná služba SR bude pokračovať v prehlbovaní spolupráce s partnermi z V4, okrem iného v oblastiach konzulárnej asistencie v zahraničí a ekonomickej diplomacie. Ministri zahraničných vecí krajín V4 sa nedávno dohodli na posilnení vzájomnej koordinácie v oblasti vydávania cestovných odporúčaní pre občanov našich krajín, najmä prostredníctvom užšej spolupráce zastupiteľských úradov v citlivých teritóriách. Počas uplynulého slovenského predsedníctva vo V4 (2014/2015) boli iniciované viaceré spoločné projekty zamerané na prezentáciu regionálnych start-upov a propagáciu inovačného potenciálu krajín V4, a to aj s priamym zapojením príslušných zastupiteľských úradov. Konkrétnym príkladom sú úspešné spoločné prezentácie štyroch krajín v USA v rámci novovzniknutej platformy We4Startups (Silicon Valley, San Francisco).

SR je pripravená naďalej aktívne participovať na využívaní Vyšehradského domu v Kapskom meste, ktorý na prezentačné účely využíva ZÚ v Pretórii. Podmienkou fungovania tejto formy spolupráce krajín V4 je podpis nájomnej zmluvy, ktorá sa v pravidelných intervaloch obnovuje s českou stranou ako vlastníkom nehnuteľnosti. S realizáciou ďalších projektov Vyšehradských domov, ktoré boli navrhované v minulosti (napr. Hočiminovo mesto) sa v najbližšom čase nepočíta, najmä z dôvodu racionalizácie výdavkov  aj u partnerov z V4.    

2.1.4. ZÚ mimo EÚ

Aktuálne rozmiestnenie ZÚ SR a ich personálne obsadenie je na minimálnej možnej úrovni fungovania ZÚ SR  a napĺňania zahranično-politických priorít SR.

ZÚ SR v Moskve okrem primárnej bilaterálnej relácie s Ruskom pokrýva aj 2 krajiny južného Kaukazu – Arménsko a Azerbajdžan. Vzhľadom na to, že zastupovanie záujmov SR v uvedených krajinách zo ZÚ SR v Moskve nie je kapacitne postačujúce, naďalej pretrváva záujem MZVaEZ SR perspektívne zriadiť v regióne Kaukazu aj druhý ZÚ SR, a to v Baku. Náš záujem je podporený ekonomickými (80% HDP južného Kaukazu tvorí Azerbajdžan) a energetickými (energetická bezpečnosť EÚ a SR) faktormi, keďže Azerbajdžan je okrem pozície producenta aj významný aktér v energetických infraštruktúrnych projektoch. Recipročne a po vzore nedávneho otvorenia Pobočky ZÚ Azerbajdžanu v Bratislave je naďalej perspektívnym zámerom zahraničnej služby SR zriadiť v Baku malý, finančne nenáročný ZÚ. 

Existuje reálny predpoklad, že implementácia Minských dohôd, ktoré sú podmienkou urovnania konfliktu na Ukrajine a odvolania, resp. suspendovania sankcií voči Rusku bude pokračovať aj v roku 2016. Dôsledky konfliktu na Ukrajine budú zrejme pretrvávať ešte niekoľko rokov. Takisto Východné partnerstvo bude i naďalej figurovať medzi prioritami slovenskej zahraničnej politiky. Očakávame, že Ukrajina, Moldavsko a Gruzínsko v procese implementácie Asociačných dohôd a prehĺbených a komplexných dohôd o voľnom obchode s EÚ budú uskutočňovať reformy, ktoré ich priblížia k politickej asociácii a ekonomickej integrácii s EÚ.

Súčasný stav siete úradov v regióne západného Balkánu je postačujúci, avšak je potreba upozorniť na celkovú zastaranosť fyzického stavu úradov, ich zariadenia a vybavenia.

Pokrytie teritória kontinentov Severnej a Južnej Ameriky je zabezpečené 6 ZÚ SR v Ottawe, Washingtone, Havane, Mexiku, Brasílii a Buenos Aires v personálne minimálnych konfiguráciách v zásade schopných zabezpečovať len základné funkcie veľvyslanectiev (osobitne zrejmé je to na ZÚ v krajinách Latinskej Ameriky). 

Od 1.1.2014 bol zrušený GK v Los Angeles a konzulárne pokrytie západnej časti USA bolo rozdelené medzi GK v New Yorku a ZÚ vo Washingtone. Najmä z hľadiska posilnenia možností rozšírenia ekonomickej spolupráce v oblasti start-upov a inovácií by do budúcnosti bolo určite užitočné uvažovať o znovuotvorení úradu na západnom pobreží USA. Berúc do úvahy hospodárske a politické reálie tohto technologicky najvyspelejšieho regiónu USA by bolo namieste pri zriaďovaní ekonomického zastúpenia prípadne GK SR uvažovať aj o San Franciscu, ktoré je vstupnou bránou do Silicon Valley, domova a strediska USA pre vedu, inovácie a start-upy.

V prípade Latinskej Ameriky je vhodné upozorniť na praktickú dlhodobejšiu absenciu resp. neobsadenie miest plnohodnotných ekonomických diplomatov na 3 úradoch – ZÚ Mexiko, ZÚ Buenos Aires a ZÚ Havana (ED má kumulovanú funkciu ED, konzul a zástupca vv., pričom osobitne funkcia ED sa na ZÚ v Havane javí ako veľmi užitočná s potenciálom realizácie nových kontraktov podnikateľských subjektov SR, potvrdzuje to výrazný nárast bilaterálnych kontaktov nielen na najvyššej politickej, ale aj na podnikateľskej úrovni). 

Súčasné jediné obsadené miesto ED pre región Južnej Ameriky je jednoznačne nepostačujúce nielen z dôvodu nízkej úrovne využitia možností v ekonomickej spolupráci, ale aj v porovnaní s aktivitami našich susedných štátov v regióne Latinskej Ameriky (napr. HU zriadilo ZÚ v Quite (Ekvádore) a plánuje otvoriť ZÚ v Bogote a Lime, AT otvára veľvyslanectvo v Kolumbii).

Po komplexnom posúdení súčasného stavu pokrytia teritória Južnej Ameriky, by bolo podľa názoru MZVaEZ SR vhodné, v rámci finančných možností, do budúcnosti uvažovať o prípadnom zriadení ZÚ v niektorej krajine na západnom pobreží Južnej Ameriky. Ide o krajiny s najväčším regionálnym obchodným resp. ekonomickým potenciálom s možnosťou ďalšieho rastu a posilňovania ich trhov (napríklad v rámci Tichomorskej aliancie), ktoré samy majú záujem o rozšírenie ekonomickej spolupráce. Prakticky a geopoliticky najvýhodnejším riešením by bol buď ZÚ v Bogote (Kolumbia) alebo znovuotvorenie ZÚ v Lime (Peru).

V oblasti Ázie a Tichomoria je v súčasnosti patrí 8 ZÚ SR – Bangkok, Dillí, Canberra, Hanoj, Jakarta, Peking, Soul, Tokio, ďalej GK Šanghaj a SEKU Taipei. V rokoch 2014 – 2015 nedošlo k zatvoreniu, resp. otvoreniu nového úradu v teritóriu a v najbližšom období sa rovnako neuvažuje o zatvorení, resp. otvorení nového ZÚ alebo GK.

Sektorová citlivosť ekonomiky SR prirodzene tlačí na diverzifikáciu exportu na nové trhy mimo Európskeho hospodárskeho priestoru (EHP), kam sa presúvajú aj rastové centrá globálneho sveta. Diverzifikačný trend je možné aktuálne pozorovať aj u obdobných európskych krajín. Táto situácia, spolu so zmenami mocenských pomerov v rámci arabského sveta a faktom, že regionálnymi mocnosťami širšieho Blízkeho a Stredného východu sú Irán, Turecko, Izrael a Saudská Arábia (napriek poklesu cien ropy), do budúcnosti identifikujeme potrebu uvažovania nad otvorením ZÚ Rijád. 

Keďže činnosť ZÚ Tripolis nebude možné v strednodobom horizonte obnoviť a zámer otvoriť ZÚ Tunis nebol realizovaný, slovenská prítomnosť vo významnom regióne Maghrebu je citeľne oslabená v dobe, keď sa táto oblasť dostáva do pozornosti nielen južnej dimenzie susedskej politiky EÚ, ale aj do siločiar migračných trendov, pričom paradoxne africký kontinent v prognózach medzinárodných ekonomických organizácií figuruje ako jedno z potenciálnych centier globálneho hospodárskeho rastu. Z týchto dôvodov navrhujeme do budúcnosti zvážiť, v závislosti od rozpočtových a systémových možnosti rezortu, otvorenie ZÚ SR v politicky aj ekonomicky stabilnej krajine maghrebskej aj subsaharskej (frankofónnej/luzofónnej) Afriky.

Neodporúča sa ďalšie znižovanie systemizácie na ZÚ SR v subsaharskej Afrike, napr. v počte ekonomických diplomatov, čo by mohlo nepriaznivo vplývať na ďalší rozvoj a posilňovanie ekonomickej spolupráce a obchodu medzi SR a uvedeným regiónom.
2.2. Ekonomickí diplomati na ZÚ SR

Hlavným východiskom pri úvahách o posilňovaní výkonu ekonomickej diplomacie, je potreba silnejšej podpory teritoriálnej diverzifikácie slovenského vývozu a účinnejšieho podchytenia reálnych zdrojov priamych zahraničných investícií. Zohľadnené by mali byť potreby intenzívnejšej vedeckej, technologickej a inovačnej spolupráce. Primeraná pozornosť by mala byť venovaná podpore vývozu slovenskej poľnohospodárskej produkcie.
V oblasti ekonomickej diplomacie bude MZVaEZ SR zintenzívňovať a prehlbovať vzájomnú komunikáciu a súčinnosť s Ministerstvom hospodárstva SR (MH SR) v zmysle Memoranda o spolupráci MH SR a MZVEZ SR podpísaného dňa 1. augusta 2012 pri plnení úloh ekonomickej diplomacie v činnosti zahraničnej služby SR.
Medzi aktuálne výzvy patrí aj cielenejšie využívanie menej tradičných a nových vývozných trhov v závislosti od vývoja napr. v Ruskej federácii, pričom prioritne bude pozornosť zameraná na trhy v Ázii a Latinskej Amerike.  

V kontexte modifikácie modelu ekonomickej diplomacie bude v spolupráci s Ministerstvom hospodárstva SR opätovne posúdená možnosť zriadenia zahraničných zastúpení SARIO. Pilotné zastúpenia budú otvorené v Havane a v  Dűsseldorfe. 

Výhľadovo, v prípade priaznivého vývoja rozpočtovej situácie, sa v rámci MZVaEZ SR uvažuje o vytvorení miest ED na ZÚ Bangkok, ZÚ Taškent a otvorení ZÚ v Saudskej Arábii, Angole, Maroku, Azerbajdžane, GK v Bombaji, India. 

V tejto súvislosti je potrebné,  aby sa do budúcnosti uvažovalo s vyčlenením dostatočného  množstva finančných prostriedkov, s cieľom osamostatnenia  agendy ekonomických diplomatov na všetkých ZÚ SR a odstránenia kumulácie agend.

2.3. Prezentácia slovenskej kultúry v zahraničí

Inštitucionálny základ prezentácie slovenského umenia a kultúry v zahraničí tvorí 8 slovenských inštitútov v európskych hlavných mestách:  Berlín, Budapešť, Moskva, Paríž, Praha, Rím, Varšava, Viedeň, ktoré aktívne participujú na komplexnej prezentácii Slovenska v zahraničí. Zabezpečenie primeranej kultúrnej prezentácie v zahraničí patrí dlhodobo k prioritám zahraničnej politiky SR. MZVaEZ SR pri plánovaní, prípravách a realizáciách aktivít kultúrnej diplomacie spolupracuje s Ministerstvom kultúry SR na základe Medzirezortnej dohody o spolupráci pri zabezpečovaní úloh kultúrnej diplomacie a prezentácie slovenského umenia a kultúry v zahraničí. V súlade s teritoriálnymi a vecnými preferenciami sú prijímané a oboma ministrami podpísané Rámcové priority prezentácie slovenského umenia a kultúry v zahraničí vždy na obdobie troch rokov.

V súvislosti so schválením „Koncepcie slovenských inštitútov v kontexte prezentácie Slovenskej republiky" vedením MZVaEZ SR vo februári 2013 a úlohy z nej vyplývajúcej: „zabezpečiť realizáciu personálnych zmien na zastupiteľských úradoch Londýn, Brusel a Washington" zostáva otvorenou realizácia tohto rozhodnutia s cieľom systémového zabezpečenia realizácie kultúrnej diplomacie na vybraných ZÚ. Aktuálne výkon kultúrnej diplomacie supluje politický úsek, ktorý je však personálne poddimenzovaný aj v porovnaní s úradmi, kde navyše fungujú aj Slovenské inštitúty. S ohľadom na reálne finančné možnosti a potrebu zintenzívnenia prezentácie SR v zahraničí je vyslanie kultúrneho radcu podporovaným riešením. Obdobne o posilnenie o 1 diplomata so zameraním na kultúru požiadal aj ZÚ Kyjev. Prípadne odporúčame obnoviť činnosť slovenských inštitútov, ktorým bola dočasne pozastavená činnosť v Rumunsku a Bulharsku.  Rovnako navrhujeme zvážiť, s ohľadom na politickú závažnosť, kultúrnu, historickú a geografickú previazanosť regiónu so SR (početnú skupinu Slovákov v jednotlivých krajinách: Srbsko 60.000, Chorvátsko 5.000, Rumunsko 17.000), vytvorenie jedného „regionálneho“ SI pre balkánske teritórium obývané slovenským etnikom. 

Taktiež sa netreba vzdávať myšlienky zriadenia kultúrnych inštitútov V4 vo vzdialenejších krajinách. 

2.4. Rozvojová pomoc

Dlhodobým cieľom MZVaEZ SR je postupne vybudovať tím rozvojových pracovníkov a diplomatov SlovakAid so skúsenosťami v oblasti rozvojovej politiky, projektového riadenia i implementácie projektov v rozvojových krajinách. Tento stav si MZVaEZ SR naplánovalo dosiahnuť vytvorením stabilného systému rotácie diplomatov a rozvojových pracovníkov medzi ústredím MZVaEZ SR, SAMRS a ZÚ v rozvojových krajinách resp. stálych misiách SR pri medzinárodných organizáciách. Dosiahnutie takéhoto cieľového stavu je aj jedným z odporúčaní Výboru pre rozvojovú pomoc OECD/DAC. MZVaEZ SR napĺňa stanovený cieľ prostredníctvom vyslania rozvojového pracovníka SAMRS na ZÚ Kišiňov a ZÚ Nairobi. V rámci stratégiou zadefinovaných programových krajín nebol rozvojový diplomat vyslaný do Afganistanu. 

Rozvojoví diplomati sa počas pôsobenia na ZÚ primárne podieľajú na aktivitách spojených s projektovým cyklom slovenskej ODA (výber a špecializácia slovenských rozvojových priorít v partnerskej krajine, výber, monitorovanie a vyhodnocovanie projektov), na zabezpečovaní kontaktov s vládnymi inštitúciami a miestnymi samosprávami a na donorskej koordinácii a spolupráci s delegáciou EÚ v krajine. Popri zabezpečovaní projektového cyklu sa rozvojoví diplomati aktívne zúčastňujú na príprave a implementácii mikrograntov a projektov programu CETIR v MD (program výmeny skúseností z reformných procesov). 

Výdavky spojené s pôsobením rozvojových diplomatov v zahraničí sú financované z rozpočtu oficiálnej rozvojovej pomoci MZVaEZ SR (05T0A) a sú vykazovateľné ako ODA. 

Výsledkom takto nastaveného rotačného systému bude perspektíva kariérneho a odborného rastu pracovníkov SAMRS, zvýšenie ich motivácie, posilnenie odbornosti, skvalitnenie výkonu a tým aj dlhodobá stabilizácia personálneho zabezpečenia slovenskej ODA.  

2.5. Úrady pridelencov obrany pri ZÚ SR

Zámer výstavby siete ÚPO do najbližšej budúcnosti (2015-2016):

· Zachovať minimálne súčasný stav siete ÚPO vrátane súčasných počtov obsadenia jednotlivých ÚPO;

· Realizovať otvorenie ÚPO v Teheráne;

· Realizovať otvorenie ÚPO v Abú Dhabí;

· Prípadné personálne posilňovanie ÚPO realizovať prioritne na ÚPO v regiónoch Spoločenstva nezávislých štátov, Západného Balkánu, Blízkeho a Stredného Východu. 

Pre činnosť a rozvoj siete ÚPO SR budú aj naďalej rozhodujúcimi kritériami záujmy SR v oblasti obrannej a bezpečnostnej politiky a zodpovednosť SR voči partnerom v NATO a EÚ, ako aj snaha o ďalšiu regionalizáciu siete ÚPO orientovaná na krízové oblasti v súlade so strategickými záujmami SR. Rozvoj siete ÚPO bude v neposlednom rade determinovaný reálnymi finančnými možnosťami MO SR, materiálnymi, technickými a priestorovými možnosťami jednotlivých ZÚ SR.

2.6. Policajní pridelenci pri ZÚ SR

Z dôvodu zabezpečenia plnenia úloh plánuje Ministerstvo vnútra SR v roku 2016 rozšíriť sieť ÚPP v zahraničí otvorením ÚPP v Podgorici (Čierna Hora). 

2.7. Európska služba pre vonkajšiu činnosť (ESVČ)

Európska služba pre vonkajšiu činnosť sa od svojho vzniku v roku 2010 personálne stabilizovala. Voľné pozície v Bruseli alebo na delegáciách EÚ v tretích krajinách vznikajú zväčša už len v súlade s prirodzenou rotáciou na pozíciách a kariérnym postupom. V značne konkurenčnom prostredí však pretrváva vysoký záujem o miesta. SR naďalej presadzuje, aby aspoň 1/3 postov v ESVČ patrila dočasne vyslanými zamestnancami/temporary agents z členských štátov EÚ a v decembri 2013 podporila prijatie záverov Rady EÚ, ktoré konštatovali potrebu ďalšieho úsilia na udržanie tejto minimálnej úrovne a zároveň uznali, že ESVČ by mala byť založená na vyváženej prítomnosti rôznych personálnych zdrojov na všetkých úrovniach. V rámci toho SR pokračovala a bude naďalej pokračovať v príprave a presadzovaní slovenských kandidátov na miesta v ESVČ.

ESVČ má v súčasnosti delegácie v 139 krajinách sveta. Politické záujmy si vyžadujú zriadenie nových delegácií, pričom prioritou v krátkom časovom horizonte je zriadenie zastúpenia v Iráne. V roku 2014 ESVČ začala s realizáciou päťročného plánu redukcie pracovných miest o 1% ročne. V decembri 2014 ESVČ mala spolu 4105 zamestnancov, pričom 1859 z nich pôsobilo v ústredí služby a 2246 na delegáciách EÚ v tretích krajinách.

ESVČ dosiahla stanovený cieľ a v súčasnosti je tretina diplomatických miest pokrytá dočasne vyslanými zamestnancami z ČŠ – v decembri 2015 to bolo 310 osôb z celkového počtu 948 diplomatických zamestnancov. Väčšina dočasne vyslaných zamestnancov pôsobí na delegáciách EÚ (168), menšia v ústredí (142). Plánom je udržať tento stav aj v budúcnosti.

SR ako ČŠ EÚ s najmenším zastúpením v ESVČ by sa v nadchádzajúcom období mala zamerať na dosiahnutie lepšieho zastúpenia v ESVČ, a to aj aktívnejším presadzovaním slovenských kandidátov. Súčasťou tohto úsilia by mohlo byť aj vytvorenie školiaceho rámca na prípravu záujemcov na konkurzy do ESVČ. Pri ich podpore môže argumentovať princípom pomerného geografického zastúpenia, ktoré v prípade SR nie je naplnené. SR predstavuje 1,1% obyvateľstva EÚ, v decembri 2014 však podiel občanov SR vo všetkých kategóriách zamestnancov ESVČ predstavoval len 0,5%.
Zoznam použitých skratiek:

ZÚ SR - zastupiteľský úrad Slovenskej republiky

MZVaEZ SR - Ministerstvo zahraničných vecí a európskych záležitostí Slovenskej republiky

NR SR - Národná rada Slovenskej republiky 

MV SR - Ministerstvo vnútra Slovenskej republiky

MH SR - Ministerstvo hospodárstva Slovenskej republiky

MK SR - Ministerstvo kultúry Slovenskej republiky

EÚ - Európska únia 

NATO - Organizácia Severoatlantickej zmluvy 

OSN - Organizácia spojených národov 

SK PRES - predsedníctvo SR v Rade EÚ v 2. polroku 2016

ESVČ - Európska služba pre vonkajšiu činnosť

ČS - členské štáty EÚ 

SZ Brusel - Stále zastúpenie Slovenskej republiky pri EÚ v Bruseli

SAMRS - Slovenská agentúra pre medzinárodnú rozvojovú spoluprácu

FAO - Organizácia pre výživu a poľnohospodárstvo 

OECD - Organizácia pre hospodársku spoluprácu a rozvoj

SEKU - Slovenský ekonomický a kultúrny úrad v Taipei

RE - Rada Európy 

HKÚ - Honorárne konzuláty SR / honorárne konzulárne úrady 

ED - ekonomickí diplomati

ÚPO - Úrad pridelencov obrany

ÚPP - Úrad policajných pridelencov 

V4 - Vyšehradská štvorka

UNESCO - Organizácia OSN pre výchovu, vedu a kultúru

SM - Stála misia (pri OSN V New Yorku, Ženeve, Viedni)

SD - Stála delegácia SR pri UNESCO v Paríži
EHP - Európsky hospodársky priestor 

ODA - Oficiálna rozvojová pomoc 

SlovakAid - logo pre oficiálnu rozvojovú spoluprácu SR 
Príloha č.1
Prehľad krajín akreditácie a priakreditácie ZÚ SR k 1.11.2015

	P.č.
	Názov ZÚ SR
	Akreditácia
	Priakreditácia

	1. 
	Abu Dhabí
	Spojené arabské emiráty
	

	2.
	Abuja
	Nigéria
	Benin, Burkina Faso, Sv. Tomáš a Princov ostrov, Gabon, Gambia, Ghana, Guinea, Guinea-Bissau, Kamerun, Kapverdská republika, Libéria, Mali, Niger, Pobrežie Slonoviny, Rovníková Guinea, Senegal, Sierra Leone, Togo

	3.
	Addis Abeba
	Etiópia
	Džibuti, Stredoafrická republika

	4.
	Ankara
	Turecko
	

	5.
	Astana
	Kazachstan
	Kirgizsko

	6.
	Atény
	Grécko
	

	7.
	Bangkok
	Thajsko
	Kambodža, Laos, Mjanmarsko

	8.
	Bejrút
	Libanon
	Sýria, Jordánsko, Irak

	9.
	Belehrad
	Srbsko
	

	10.
	Berlín
	Nemecko
	

	11.
	Bern
	Švajčiarsko
	Lichtenštajnsko

	12.
	Brazília
	Brazília
	Ekvádor, Guyana, Kolumbia, Surinam,  Venezuela

	13.
	Brusel 
	Belgicko
	Luxembursko

	14.
	Budapešť
	Maďarsko
	

	15.
	Buenos Aires
	Argentína
	Bolívia, Čile, Paraguaj, Peru, Uruguaj

	16.
	Bukurešť
	Rumunsko
	

	17.
	Canberra
	Austrália
	Kiribati, Nauru, Nový Zéland, Papua–Nová Guinea, Fidži, Samoa, Šalamúnove ostrovy, Tonga, Tuvalu, Vanuatu 

	18.
	Dublin
	Írsko
	

	19.
	Dillí
	India
	Bangladéš, Bhután, Nepál, Srí Lanka, Maldivy

	20.
	Haag
	Holandské kráľovstvo
	

	21.
	Hanoj
	Vietnam
	

	22.
	Havana
	Kuba
	Antigua a Barbuda, Bahamy, Barbados,
 Dominika, Dominikánska republika, 
Federácia Svätý Krištof a Nevis, Grenada, Haiti, Jamajka, Trinidad a Tobago, Svätá Lucia, Svätý Vincent a Grenadíny

	23.
	Helsinki
	Fínsko
	Estónsko

	24.
	Jakarta
	Indonézia
	Východný Timor, Filipíny, 
Singapur, Malajzia, Sultanát Brunej, priakreditácia pri sekretariáte ASEAN

	25.
	Káhira
	Egypt
	Jemen, Omán, Saudská Arábia, Spojené arabské emiráty, Sudán

	26. 
	Kišiňov
	Moldavsko
	

	27.
	Kodaň
	Dánsko
	

	28.
	Kuvajt
	Kuvajt
	Bahrajn, Katar 

	29.
	Kyjev
	Ukrajina
	

	30.
	Lisabon
	Portugalsko
	

	31.
	Londýn
	Veľká Británia
	

	32.
	Ľubľana
	Slovinsko
	

	33.
	Madrid
	Španielsko
	Andorra, Maroko

	34.
	Mexiko
	Mexiko
	Belize, Guatemala, Honduras, Salvádor Kostarika, Nikaragua, Panama 

	35.
	Minsk
	Bielorusko
	

	36.
	Moskva
	Ruská federácia
	Arménsko, Azerbajdžan 

	37.
	Nairobi
	Keňa
	Burundi, Eritrea, Južný Sudán, Komory, Rwanda, Konžská demokratická republiky, Konžská republika, Seychely, Somálsko, Tanzánia, Uganda 

	38.
	Nikózia
	Cyprus
	

	39.
	Oslo
	Nórsko
	Island

	40.
	Ottawa
	Kanada
	

	41.
	Paríž
	Francúzska republika
	Alžírsko, Monako

	42.
	Peking
	Čína vrátane oblastí  Hong Kong a Macao
	Mongolsko

	43.
	Podgorica
	Čierna Hora
	

	44.
	Praha
	Česká republika
	

	45.
	Pretória
	Juhoafrická republika
	Angola, Botswana, Lesotho, 
Madagaskar, Malawi, Maurícius, Mozambik, Namíbia, Svazijsko, 
Zambia, Zimbabwe

	46.
	Rím
	Taliansko
	Malta, San Marino 

	47.
	Riga
	Lotyšsko
	Litva 

	48.
	Sarajevo
	Bosna a Hercegovina
	

	49.
	Soul
	Kórea
	Kórejská ľudovodemokratická republika

	50.
	Sofia
	Bulharsko 
	

	51.
	Štokholm
	Švédsko
	

	52.
	Skopje
	Macedónsko
	

	53.
	Tbilisi 
	Gruzínsko
	

	53.
	Tripolis 

	Líbya
	

	54.
	Teherán
	Irán
	Afganistan, Irán, Pakistan 

	55.
	Taškent
	Uzbekistan
	Tadžikistan, Turkménsko

	56.
	Tel Aviv
	Izrael
	Palestínska národná samospráva


	57.
	Tirana
	Albánsko
	

	58.
	Tokio
	Japonsko
	Japonsko, Mikronézia, Palau, Marshallove ostrovy

	59.
	Varšava
	Poľsko
	

	60.
	Vatikán
	Vatikán
	Zvrchovaný vojenský špitálsky rád sv. Jána Jeruzalemského z Ródu a Malty

	61.
	Viedeň
	Rakúsko
	

	62.
	Washington
	Spojené štáty americké
	

	63.
	Záhreb
	Chorvátska republika
	


Príloha č. 2

Počet zamestnancov vyslaných z ďalších rezortov SR k 1. 11. 2015

	Zastupiteľský úrad
	Rezort
	počet zamestnancov

vyslaných cez MZVaEZ SR

(vrátane SK PRES)
	Počet zamestnancov samostatne vyslaných cez svoj rezort

	SZ EÚ Brusel
	Ministerstvo pôdohospodárstva a rozvoja vidieka SR
	9 (z toho 3 SK PRES) + 3 neobsadené SK PRES miesta
	0

	
	Ministerstvo vnútra SR
	7 ( z toho 4 SK PRES) + 1 neobsadené SK PRES miesto
	0

	
	Ministerstvo spravodlivosti SR
	5 ( z toho 3 SK PRES)
	0

	
	Ministerstvo školstva, vedy, výskumu a športu SR
	4 ( z toho 2 SK PRES)
	0

	
	Ministerstvo práce, sociálnych vecí a rodiny SR
	5 (z toho 2 SK PRES)
	0

	
	Ministerstvo financií SR
	14 (z toho 7 SK PRES) 
	0

	
	Ministerstvo hospodárstva SR
	14 ( z toho 8 SK PRES) 
	0

	
	Ministerstvo zdravotníctva SR
	3 ( z toho 2 SK PRES) 
	0

	
	Ministerstvo dopravy, výstavby a regionálneho rozvoja SR
	  5 ( z toho 3 SK PRES)  
	0

	
	Úrad vlády SR
	4 ( z toho 1 SK PRES) 
	0

	
	Ministerstvo životného prostredia SR
	5 (z toho 3 SK PRES)
	0

	
	Ministerstvo kultúry SR
	2 ( z toho 1 SK PRES)
	0

	
	Národný bezpečnostný úrad 
	0
	1

	
	Úrad na ochranu osobných údajov
	1
	

	
	Ministerstvo obrany SR
	0
	7

	SD NATO Brusel
	Národný bezpečnostný úrad
	0
	2

	
	Ministerstvo obrany: 
	
	

	
	
Sekcia obrany
	0
	(13)

	
	
Úrad vojenského predstaviteľa
	0
	(9)

	
	
Úrad národného vojenského 
predstaviteľa (SHAPE)
	0
	(5)

	
	
Národný styčný tím (ACT Norfolk)
	0
	(2)

	
	Ministerstvo vnútra
	0
	1

	SM OECD Paríž
	Ministerstvo financií SR
	1
	0

	
	Ministerstvo pôdohospodárstva a rozvoja vidieka SR
	1
	0

	
	Ministerstvo hospodárstva SR
	2
	0

	ZÚ Rím
	Ministerstvo pôdohospodárstva a rozvoja vidieka SR
	1
	0

	
	Ministerstvo vnútra SR
	0
	1

	SM OSN Ženeva
	Ministerstvo hospodárstva SR
	0
	3

	SM OSN Viedeň 
	Ministerstvo obrany SR  
	0
	1


Príloha č. 3.

Stav rozmiestnenia úradov policajných pridelencov na ZÚ SR 

	Úrad policajného pridelenca na ZÚ SR
	Krajina vyslania a
ďalšia územná pôsobnosť
	Pôsobnosť úradu pridelenca od 

	Belehrad
	Srbská republika
	1.1.2004

	
	Čiernohorská republika
	2.6.2006

	
	Macedónska republika
	19.8.2005

	
	Albánska republika
	24.1.2007

	Budapešť
	Maďarsko
	1.9.2002

	Bukurešť
	Rumunsko  
	1.10.2005

	
	Moldavská republika
	14.8.2006

	Kyjev
	Ukrajina
	1.10.2001

	Londýn
	Spojené kráľovstvo Veľkej Británie a Severného Írska
	1.10.2008

	Moskva
	Ruská federácia
	1.10.2005

	Praha
	Česká republika 
	1.11.2003

	Rím
	Talianska republika
	1.10.2006

	Varšava
	Poľská republika 
	15.3.2004

	Viedeň
	Rakúska republika           
	 1.7.2002

	
	Slovinská republika
	3.6.2004

	Záhreb
	Chorvátska republika
	1.10.2007

	Washington
	Spojené štáty americké
	1.1.2013

	Sofia
	Bulharsko 
	1.10.2006 - 31.12.2009;          1.1.2015

	Ottawa
	Kanada
	15.7.2015


                                                                                                 Príloha č. 4

Zoznam policajných styčných dôstojníkov pri medzinárodných organizáciách
	Policajný styčný dôstojník pri medzinárodnej organizácií
	Miesto pôsobenia
	Pôsobnosť policajného styčného dôstojníka od 

	Európskom policajnom úrade v Haagu - EUROPOL
	Holandsko, Haag
	 1.11.2001

	Európskom policajnom úrade v Haagu - EUROPOL
	Holandsko, Haag
	1.1.2005

	Generálny sekretariát medzinárodnej organizácie kriminálnej polície Interpol  v Lyone
	Francúzsko, Lyon 
	1.7.2010


� Na zvýraznených ZÚ sú zriadené miesta ekonomických diplomatov. Ekonomickí diplomati pôsobia aj na GK New York, Istanbul, Mníchov, Sankt-Peterburg, Šanghaj a Užhorod.


� Činnosť ZÚ Tripolis nie je v súčasnosti možné obnoviť kvôli pretrvávajúcej nepriaznivej bezpečnostnej situácii v krajine. V Líbyi momentálne nepôsobí ani žiaden ZÚ členského štátu EÚ, ani delegácia EÚ. 





� Jedná sa o vnútornú teritoriálnu príslušnosť.

